RHAN 3

HYBU MYNEDIAD AT LYWODRAETH LEOL
PENNOD 4

CYFARFODYDD LLYWODRAETH LEOL

Rheoliadau ynglŷn â chynnal cyfarfodydd awdurdodau lleol, dogfennau sy’n ymwneud â chyfarfodydd a chyhoeddi gwybodaeth
50
1
Caiff Gweinidogion Cymru, drwy reoliadau, wneud darpariaeth ar gyfer ac mewn cysylltiad â gofynion sy’n ymwneud â hysbysiadau a dogfennau eraill mewn perthynas â chyfarfodydd awdurdodau lleol ac sy’n ymwneud â chynnal y cyfarfodydd hynny.
2
Caiff rheoliadau o dan is-adran (1) gynnwys, yn benodol, ddarpariaeth ynglŷn ag—
a
llunio hysbysiadau a dogfennau eraill sy’n ymwneud â chyfarfodydd awdurdodau lleol;
b
cyhoeddi a dosbarthu’r hysbysiadau a’r dogfennau hynny;
c
cynnwys yr hysbysiadau a’r dogfennau hynny;
d
hawliau i gael mynediad at yr hysbysiadau a’r dogfennau hynny;
e
cadw dogfennau sy’n ymwneud â chynnal cyfarfodydd awdurdodau lleol;
f
trefniadau sy’n ymwneud â chynnal cyfarfodydd awdurdodau lleol;
g
cofnodi penderfyniadau a wneir yn y cyfarfodydd hynny.
3
Caiff Gweinidogion Cymru hefyd, drwy reoliadau, wneud darpariaeth ar gyfer cyhoeddi gan awdurdodau lleol, ac mewn cysylltiad â chyhoeddi gan awdurdodau lleol, wybodaeth sy’n nodi manylion ynglŷn ag—
a
aelodau o’r awdurdod a’i bwyllgorau a’i is-bwyllgorau;
b
hawliau i fynychu cyfarfodydd awdurdod lleol a chael mynediad at ddogfennau;
c
arfer pwerau awdurdod lleol gan ei swyddogion,
a gwneud darpariaeth ar gyfer hawliau i gael mynediad at yr wybodaeth honno, ac mewn cysylltiad â hynny.
4
Caiff rheoliadau o dan yr adran hon ddiwygio, addasu, ddiddymu neu ddirymu unrhyw ddeddfiad.
5
Yn yr adran hon—
- ystyr “awdurdod lleol” (“local authority”) yw—
  1. prif gyngor;
  2. cyngor cymuned;
  3. awdurdod tân ac achub ar gyfer ardal yng Nghymru;
  4. awdurdod Parc Cenedlaethol ar gyfer Parc Cenedlaethol yng Nghymru;
  5. cyd-fwrdd—
    1. a gyfansoddir yn gorff corfforedig o dan unrhyw ddeddfiad, a
    2. sy’n cyflawni swyddogaethau dau brif gyngor neu ragor;
  6. awdurdod iechyd porthladd ar gyfer ardal iechyd porthladd yng Nghymru a gyfansoddwyd o dan adran 2 o Ddeddf Iechyd y Cyhoedd (Rheoli Clefydau) 1984 (p. 22);
- ystyr “cyfarfod awdurdod lleol” (“local authority meeting”) yw cyfarfod—
  1. awdurdod lleol;
  2. pan fo’r awdurdod lleol yn brif gyngor, ei weithrediaeth;
  3. cyd-bwyllgor o ddau awdurdod lleol neu ragor;
  4. pwyllgor neu is-bwyllgor i unrhyw beth sydd o fewn paragraffau (a) i (c).